Sena ġdida hija okkażjoni biex nitjiebu, biex nibdlu dak li stajna għamilna aħjar fl-aħħar sena u nibnu fuq dak li huwa tajjeb, qal il-Kap tal-Partit Nazzjonalista u tal-Oppożizzjoni Bernard Grech fil-messaġġ tiegħu lin-nazzjon lejliet sena ġdida. Qal li din is-sena l-ġdida bħala mexxej tal-Partit Nazzjonalista se jkun qed jitlob il-fiduċja tan-nies biex flimkien imexxu l-pajjiż 'il quddiem. "Jiena lest inkompli nagħmel ħilti biex dan l-impenn tagħna nwettquh flimkien – għandi bżonnok ukoll, hawn postok ukoll f'din il-Malta aħjar għalina lkoll. Flimkien nistgħu nwettqu l-ambizzjonijiet tiegħek. Naħdmu għal ambjent aktar nadif u tajjeb għalik u għall-familja tiegħek. F'idejk għandek il-muftieħ għal ġejjieni aħjar. Ejjew inwettquh flimkien," qal il-Kap tal-PN. Grech kompla jgħid li jrid ikompli jibnu fuq il-bżulija, fuq il-qalb tajba, fuq il-ħniena. Naħseb li aħna t-tnejn irridu Malta li tassew tippremja l-bżulija u x-xogħol onest u dan irid ikun il-pedament ta' kollox, qal il-Kap tal-PN. "Inti u jiena t-tnejn nemmnu li pajjiżna jinħtieġlu jagħti aktar valur lis-sewwa u jrażżan lil min jisfrutta l-ħaddiem jew min jabbuża minn ħaddieħor jew mill-awtorità li għandu. Lil min jonqos li jagħmel dak li għandu d-dmir li jwettaq." Bernard Grech spjega kif irid li x-xogħol ta' kull wieħed minna jkun valorizzat u stmat, li l-pajjiż jinvesti b'saħħa biex ix-xogħol jitħallas aktar milli qed jitħallas illum. Spjega kif bħala pajjiż qegħdin fuq l-għatba ta' revoluzzjoni diġitali, l-użu dejjem akbar u aktar effiċjenti tal-intelliġenza artifiċjali, sistemi msejsa dejjem aktar fuq il-kompjuter u r-robotika. "Irridu ninvestu b'għaqal u direzzjoni biex aktar ħaddiema jkunu tassew jistgħu javvanzaw f'dan il-qasam," qal il-Kap tal-PN. Fil-messaġġ tiegħu għas-sena 2022, Bernard Grech qal li hemm bżonn aktar valur lill-impjiegi u professjonijiet bħalma huma l-edukaturi, l-infermiera u l-impjiegi kollha tekniċi li mingħajrhom ebda soċjetà moderna msejsa fuq ix-xogħol u fuq ir-riżorsa umana ma tista' tkompli tikber u tissaħħaħ. "Meta nibżgħu għar-riżorsi u l-flus tal-poplu tagħna nkunu nistgħu nużawhom b'aktar għaqal u responsabbiltà biex inwieżnu l-ħaddiema, l-anzjani tagħna, il-frontliners. Innaqqsu l-piż tat-taxxa fuqek, innaqqsu l-VAT fuq ir-restoranti u nagħtu lura l-flus li nsterqulek mill-kont tad-dawl u ilma tiegħek." Matul il-messaġġ li għadda, hu rrefera wkoll għal dawk li ġarrew jew għadhom iġorru t-toqol tal-pandemija; il-vittmi, l-eluf li naqsilhom il-livell ta' għajxien jew kwalità ta' ħajja tagħhom, ħaddiema li niżlu għal 4 day week, self-employed li spiċċaw bla dħul għal xhur sħaħ, ġenituri, għalliema u studenti li għexu l-ansjetà tal-home schooling, negozji li waslu f'xifer il-falliment u oħrajn li ċedew u kellhom jagħlqu l-bibien. Il-Kap tal-Partit Nazzjonalista Bernard Grech temm il-messaġġ tiegħu billi qal li fis-sena li ġejja jrid iwelled tama ġdida, li inkunu aktar b'saħħitna, li l-pajjiż jibda jirpilja, jingħata l-isem li l-pajjiż dejjem kellu u tama li kulħadd jirnexxi. Il-messaġġ tal-Kap tal-PN għall-Milied M'għandekx tittallab biex tieħu li ħaqqek – Grech .td_uid_3_61d2e0bbae0cd_rand.td-a-rec-img{text-align:left}.td_uid_3_61d2e0bbae0cd_rand.td-a-rec-img img{margin:0 auto 0 0}